ACME Grupė

UAB „ACME Grupė“ – technologinius sprendimus bei produktus kurianti, gaminanti ir platinanti lietuviško kapitalo įmonių grupė, įkurta 1993 m. „ACME Grupė“ vienija įmones: „ACME Europe“, „ACC Distribution“, „AVAD Baltic“, „ACME Film“, „Servisa ICT“, „Audis“ ir kitas. Grupei priklausančios įmonės užsiima elektronikos ir buitinių prietaisų gamyba, platinimu bei remontu, taip pat filmų platinimu ir nišinių produktų gamyba.

Istorija 
1993 m. prasidėjo dabartinės „ACME Grupės“ istorija. Trys Vilniaus universiteto Kauno humanitarinio fakulteto studentai: Stede Ingram, Tomas Palšis ir Stepas Telešius pradėjo siūlyti anglų kalbos kursus.

1994 m. „ACME Grupės“ įkūrėjai išplėtė savo veiklą – pradėjo magnetinių laikmenų (garso ir vaizdo kasečių) importo ir platinimo Lietuvoje verslą. Augant konkurencijai, buvo nuspręsta patiems pradėti gaminti vaizdo kasetes, gamybai reikalingas žaliavas atsivežant iš kitų šalių. Ši gamyba davė pradžią „ACME Europe“ veiklai.

1996 m. plečiantis „ACME Europe“, įkuriamas padalinys Latvijoje. Šiuo metu „ACME Europe” yra viena iš didžiausių IT aksesuarų ir energiją taupančių lempučių gamintojų Rytų ir Centrinėje Europoje.

1997 m. „ACME“ veikla išauga – pradedama kompiuterinių dalių prekyba ir platinimas.

1998 m. kompiuterinių dalių prekybos ir platinimo veikla buvo atskirta nuo „ACME“ ir įkurta nauja įmonė „ACME kompiuterių komponentai“ (šiuo metu „ACC Distribution“). Sėkmingai veikiančiai įmonei vietinė rinka greitai tapo per ankšta, todėl buvo nuspręsta veiklą plėsti ne tik Lietuvoje, bet ir užsienyje: Latvijoje (1998 m.), Estijoje (2005 m.), Gruzijoje (2006 m.), Armėnijoje (2011 m.), Baltarusijoje (2011 m.).

1999 m. vienas žymiausių Lietuvos kino prodiuserių, Žilvinas Naujokas, iš Jungtinių Amerikos Valstijų grįžo turėdamas verslo idėją – platinti filmus. Tų pačių metų pabaigoje kino teatruose buvo parodytas pirmasis filmas „Vampyrai”, tai ir buvo „ACME Film” veiklos pradžia. Iki 2007 m. įmonė valdė kino teatrus: „Senasis trestas” ir „Planeta”. „ACME Film” užsiima didžiausių pasaulyje kino kūrėjų produkcijos platinimu. Augant šalies gyventojų pragyvenimo lygiui, Lietuvoje ir kitose Baltijos šalyse pradėjo kurtis vis daugiau kino teatrų. Atitinkamai savo veiklą išplėtė ir „ACME Film“ – buvo įkurtas padalinys Latvijoje (2004 m.) bei Estijoje (2007 m.).

2006 m. įkuriama bendrovė „Servisa ICT“, kuri teikia profesionalios kompiuterinės ir IT įrangos, buitinės technikos, namų elektronikos ir telefonų aptarnavimo bei remonto paslaugas. Bendrovės padaliniai veikia Latvijoje, Estijoje ir Gruzijoje.

2007 m. buvo įkurta „ACME Grupei“ priklausanti bendrovė „AVAD Baltic“, kuri tais pačiais metais tapo oficialia „Apple“ produktų platintoja Baltijos šalyse.

2013 m. įsteigta „A Labs“, investuojanti į naujas, perspektyvias įmonių grupės veiklas bei skatinanti jų plėtrą.

Įsigijimai 

„ACME Grupė“ įsigijimai:

 2001 m. „ACME Grupė“ įsigijo įmonės „Audis“ akcijų. Ši bendrovė teikia produktų pozicionavimo prekybos vietose, stebėjimo ir priežiūros bei su tuo susijusias logistikos paslaugas visose trijose Baltijos šalyse.

 2005 m. grupė įsigijo Drąseikių karjero akcijų ir pradėjo plėtoti karjerų verslą.

 2014 m. grupė nusipirko pluoštinių kanapių auginimo, perdirbimo ir pardavimo įmonės „Agropro“ akcijų.

Grupės struktūra 

„ACME Grupė“ užsiima technologinių sprendimų bei produktų, kūrimu, platinimu ir pardavimu, filmų distribucija, investavimu ir susijusių paslaugų teikimu.

ACME grupės įmonės

Technologijos

ACC Distribution 
„ACC Distribution“ yra viena didžiausių ir sparčiausiai augančių didmeninės prekybos bendrovių Baltijos šalyse, taip pat veikianti Kaukazo bei Kaliningrado srities regionuose.

„ACC Distribution“ atstovauja daugiau nei 200 informacinių technologijų, kompiuterinės technikos, programinės įrangos, garso, vaizdo ir fotografijos, kompiuterinių žaidimų bei buitinės technikos tiekėjų ir prekinių ženklų, tarp kurių tokie vardai kaip „Asus“, „Dell“, „Intel“, „Hitachi“, „Lenovo“ „Microsoft“ ir kiti.

„ACC Distribution“ ir jos dukterinėse įmonėse dirba apie 200 darbuotojų, kurie aptarnauja daugiau kaip 4000 klientų Lietuvoje, Latvijoje, Estijoje, Gruzijoje, Armėnijoje, Rusijoje ir Baltarusijoje.

AVAD Baltic 
2007 m. įkurta kompanija yra vienintelis oficialus visų pirmaujančios JAV technologijų bendrovės „Apple“ įrenginių ir aksesuarų platintoja Baltijos šalyse.

„AVAD Baltic” darbuotojai atsakingi už nuoseklų prekinio ženklo „Apple” auginimą Baltijos šalyse, dalyvauja plėtojant „Apple” autorizuotų pardavėjų („Apple Authorised Reseller“) tinklą. Kompanijos darbuotojai užtikrina, kad Baltijos regione atidaromos „Apple Premium Reseller“ ir „Apple Shop“ parduotuvės būtų įrengtos pagal aukščiausius „Apple“ standartus.

„AVAD Baltic“ komanda aktyviai dalyvauja diegiant ir pritaikant technologijas švietimo įstaigose, kelia švietimo darbuotojų kvalifikaciją, apmoko specialistus ir vartotojus naudotis naujausiomis „Apple“ technologijomis, autorizuoja mokymo („Apple Authorised Training Center“) bei priežiūros („Apple Authorised Service Provider“) centrus Lietuvoje, Latvijoje ir Estijoje.

2015 m. bendrovei suteiktas ir oficialus „iPhone” produkcijos platintojos Baltijos šalyse vardas.

Filmai

ACME Film 
Didžiausia nepriklausomų filmų platintoja Baltijos šalyse „ACME Film“ savąją istoriją skaičiuoja nuo 1999 m. kovo 5 dienos. Jau pirmaisiais veiklos metais kompanija sėkmingai augo, plėtė veiklą Lietuvoje, o vėliau žengė į Latvijos ir Estijos kino rinką. Šiuo metu „ACME Film“ užima maždaug trečdalį visos Baltijos šalių rinkos ir yra daugiausiai filmų visose Baltijos šalyse pristatanti kompanija.

„ACME Film“ ne vienerius metus bendradarbiauja su žinomomis Holivudo kino studijomis: „Warner Bros.“, „Sony Pictures“, „Lionsgate/Summit Entertainment” ir daugeliu kitų.

Iki šiol „ACME Film“ Lietuvos ir Baltijos šalių žiūrovams yra pristačiusi net devynias Geriausiojo metų filmo „Oskarais“ apdovanotas juostas, kurių gretose tokie filmai kaip „Lūšnynų milijonierius“, „Karaliaus kalba“, „Infiltruoti“ bei „Išminuotojų būrys“.

„ACME Film“ taip pat parduoda filmų teises visoms didžiausioms Baltijos šalių televizijoms ir palaiko glaudžius ryšius su DVD leidėjais ir skaitmeninės video nuomos paslaugų teikėjais.

Paslaugos

Servisa ICT 
Servisa ICT yra tarptautinė kompanija, kuri teikia profesionalias kompiuterinės ir IT įrangos, buitinės technikos, namų elektronikos ir telefonų aptarnavimo bei remonto paslaugas.

„Servisa ICT“ yra autorizuotas „Apple“, „Asus“, „BenQ“, „Dell“, „Lexmark“, „LG“, „Toshiba“ ir kitų  pasaulyje gerai žinomų informacinių ir ryšių technologijų (IRT) sektoriaus kompanijų serviso centras.

Bendrovė paslaugas teikia Lietuvoje, Latvijoje, Estijoje ir Gruzijoje.

Investicijos

Išnašos

Nuorodos 
 ACME Grupės oficiali internetinė svetainė 

Infrastruktūros įmonės
Lietuvos prekybos įmonės